Til stendur að bjóða öllum Bandaríkjamönnum yfir tólf ára aldri örvunarskammt með nýju bóluefni sem sérhannað er gegn ráðandi ómíkron-afbrigði kórónuveirunnar.
Efnið er þróað af Pfizer/BioNtech og Moderna og er beint sérstaklega gegn BA.fimm og öðrum undirafbrigðum omíkron. Sótt var um neyðarleyfi fyrir efninu í byrjun vikunnar og slíkt leyfi er í burðarliðnum að sögn Peters Marks hjá Matvæla- og lyfjaeftirliti Bandaríkjanna.
Vonast er til að bóluefnið veiti vörn gegn nýrri bylgju sem óttast er að skelli á í vetur og dragi úr hættunni af andlátum vegna COVID-nítján en fjögurhundruð og fimmtíu Bandaríkjamenn látist daglega af völdum sjúkdómsins. Óttast er að sú tala hækki þegar vetrar og innivera eykst.
Anthony Fauci sóttvarnalæknir segir brýnt að leita allra leiða til að verjast þekktum og óþekktum kórónuveirum af næstu kynslóð.
Bidenstjórnin hefur átt í mesta basli við að sannfæra fólk um nauðsyn frekari bólusetningar en tveir þriðju landsmanna hafa þegið tvo skammta. Hlutfall þeirra sem hafa fengið örvunarskammt er enn lægra. Óháðir vísindamenn gagnrýna flýti við að bæta við nýju bóluefni og segja þau sem fyrir eru veita mikla vörn gegn alvarlegum veikindum af völdum kórónuveirunnar.